Podatkovni prostor v Ljubljani: upravljanje podatkov na področju kakovosti zraka
2026-03-05 11:00 - 13:00 (Europe/Ljubljana) | Info točka Misija 100, Pogačarjev trg 3, Ljubljana, 1000, Slovenia
Mestna občina Ljubljana vabi na strokovni posvet okviru evropskega projekta IPPCP – Platforma za ogljično nevtralna mesta, ki bo 5. marca 2026 na Info točki Misija 100, Pogačarjev trg 3, Ljubljana.
Posvet je namenjen predstavitvi pilotnega podatkovnega prostora v Ljubljani in praktičnega primera upravljanja podatkov o kakovosti zraka. Udeležencem bodo predstavili podatkovne prostore kot okvir za varno, zaupanja vredno in nadzorovano izmenjavo podatkov med deležniki. Poudarili bodo, da ne gre le za tehnično rešitev, temveč za način povezovanja razdrobljenih podatkov v skupen ekosistem, pri čemer vsak deležnik ohranja nadzor nad svojimi podatki.
Predstavili bodo evropski kontekst, namen in temeljna načela delovanja podatkovnih prostorov ter način vzpostavitve skupnih pravil za povezovanje in uporabo podatkov.
Posebej bodo izpostavili primer Ljubljane kot pilotni podatkovni prostor za emisijski inventar in kakovost zraka. Prikazali bodo pot podatkov od meritev do zagotavljanja kakovosti ter njihov pomen za objavo podatkov in podporo pri načrtovanju ukrepov.
Potrebna je predhodna prijava na e-naslov: helena.belovic@ljubljana.si najkasneje do 27. 2. 2026

Usmerjanje urbanega razvoja z večmodalnimi vozlišči
2026-03-06 10:00 - 13:00 | Fakulteta za arhitekturo, Zoisova cesta 12, Ljubljana, 1000, Slovenia
MOPE vabi na strokovni posvet “Usmerjanje urbanega razvoja z večmodalnimi vozlišči”, ki bo potekal 6. marca 2026 ob 10.00 na Fakulteti za arhitekturo Univerze v Ljubljani (Plečnikova predavalnica).
Gre za zaključni dogodek CRP projekta Oblikovanje kriterijev in usmeritev za umeščanje in oblikovanje neprofitne stanovanjske gradnje ob transportne koridorje v Sloveniji. Posvet bo naslovil povezovanje prostorskega načrtovanja, stanovanjske politike in prometnega razvoja po načelih s prevozom usmerjenega razvoja (TOD). Več informacij in zaključna poročila projekta so dostopna tukaj.
Predviden program:
10.00–10.15 – Prihod s kavo
10.15–10.30 – Andraž Podvez, MOPE: Usmerjanje urbanega razvoja z večmodalnimi vozlišči
10.30–11.30 – prof. dr. Ilka Čerpes, UL FA: Oblikovanje kriterijev in usmeritev za umeščanje ter oblikovanje novih stanovanjskih gradenj ob prometne koridorje po načelih “S prevozom usmerjenega razvoja« v Sloveniji
11.30–12.30 – Panelna razprava
12.30–13.00 – Zaključek
Na panelni razpravi bodo sodelovali Nejc Geržinič, TU Delft; Miloš Bajt, MO Kranj; Luka Mladenovič, Urbanistični inštitut RS; Maja Šinigoj, Locus in Črtomir Remec, Stanovanjski sklad RS; moderator razprave bo Gašper Skalar z MSP.
Za dodatne informacije obiščite spletno stran dogodka tukaj, neposredni obrazec za prijavo je tukaj.

Majhne spremembe, veliki prihranki – energetska učinkovitost občanov za trajnostni jutri in nižje položnice
2026-03-11 08:30 - 14:30 | Mestna občina Ljubljana, Mestni trg 1, Ljubljana, 1000, Slovenia
Mestna občina Ljubljana in Zveza potrošnikov Slovenije vabita na konferenco energetska učinkovitost občanov za trajnostni jutri in nižje položnice, ki bo 11. marca 2026 v veliki sejni dvorani na Mestnem trgu 1 v Ljubljani.
Konferenca povezuje občine, strokovnjake, nevladne organizacije in potrošnike z namenom predstavitve preverjenih ukrepov energetske učinkovitosti, ki občanom omogočajo nižje položnice, občinam pa učinkovite in prenosljive rešitve za trajnostni razvoj. Namenjena je izmenjavi konkretnih izkušenj slovenskih občin pri uvajanju ukrepov energetske učinkovitosti in zmanjševanju rabe energije pri gospodinjstvih.
Cilj konference je povečati prepoznavnost pomena prenov domov ter predstaviti, kako Direktiva o energetski učinkovitosti podpira prenove in njihovo izvajanje na ravni občin in gospodinjstev, okrepiti razumevanje, da lahko z majhnimi ukrepi in spremembo vedenja ob ustrezni, preprosti in vključujoči komunikaciji dosežemo trajne prihranke energije, boljše bivalno okolje in nižje stroške gospodinjstev. In nenazadnje je cilj konference ustvariti odprt prostor za razpravo, izmenjavo idej ter predstavitev izkušenj in dobrih praks pilotnih projektov MOL za trajnostni jutri.
Več o konferenci in programu najdete TUKAJ. Na dogodek se je potrebno predhodno prijaviti, prijave so odprte do 2. marca 2026.
Vabilo na konferenco

Predstavitev 4. poziva za Inovativne projekte Evropske pobude za mesta
2026-03-11 11:00 - 12:30
IPoP bo v sredo, 11. marca 2026, med 11. in 12.30, v okviru Urbane kontaktne točke, organiziral spletno srečanje za predstavitev razpisa za Inovativne projekte Evropske pobude za mesta v slovenskem jeziku. Predstavljeni bodo ključni poudarki za pripravo uspešne prijave in vpogled izvajanja projekta iz prve roke.
Na srečanju bodo udeležencem predstavljene ključne novosti četrtega razpisa:

upravičena bodo mesta z najmanj 25.000 prebivalci,
do 2 milijona evrov na projekt,
trajanje projektov 2 leti,
poudarek na uvajanju in prilagajanju inovacij na lokalni ravni,
skupno okvirno 60 milijonov evrov ESRR (približno 30 projektov).

Na spletno srečanje je potrebna predhodna prijava. Več informacij o dogodku ter podroben program so na voljo tukaj.

Kako implementirati načela Novega evropskega Bauhausa v razvojne, infrastrukturne in kohezijske projekte občin in regij
2026-04-10 09:00 - 14:30 | Muzej za arhitekturo in oblikovanje, Rusjanov trg 7, Ljubljana, Slovenia
V sklopu izvajanja aktivnosti nacionalne kontaktne točke Novega evropskega Bauhausa (NEB) vas Center za kreativnost (CzK) in Muzej za arhitekturo in oblikovanje, skupaj z Ministrstvom za regionalni razvoj in kohezijo, Slovenskim regionalnim razvojnim skladom (SRRS), Ministrstvom za kulturo in Združenjem mestnih občin Slovenije (ZMOS), vabimo na strokovno delavnico Kako implementirati načela Novega evropskega Bauhausa v razvojne, infrastrukturne in kohezijske projekte občin in regij.
Delavnica bo potekala v petek, 10. aprila 2026, med 9.00 in 14.30 v Muzeju za arhitekturo in oblikovanje. Potrebna je predhodna PRIJAVA.
Delavnica je namenjena predstavnikom občin, regionalnih razvojnih agencij, projektantskim in svetovalnim ekipam ter drugim deležnikom, ki želijo bolje razumeti načela NEB, spoznati primere dobrih praks ter pridobiti praktična orodja za njihovo vključevanje v razvoj projektov in pripravo uspešnih projektnih prijav.
Več informacij o dogodku najdete TUKAJ.

Trajnostni razvoj mestnih središč: od dreves do skupnosti (spletni dogodek)
2026-04-22 09:00 - 11:00 | po spletu
Združenje mestnih občin Slovenije (ZMOS) v sodelovanju z Združenjem zgodovinskih mest Slovenije (ZZMS), Inštitutom za politike prostora (IPoP) in Mestno občino Velenje (MOV) vabi na spletno srečanje mestnih občin na temo mestnih središč z naslednjim okvirnim dnevnim redom:

9.00
Mesto, moj dom – predstavitev pobude/kampanje ZZMS
Mateja Hafner Dolenc, generalna sekretarka ZZMS

9.30
Priprava smernic za načrtovanje in upravljanje dreves v urbanem okolju
Maja Simoneti, vodja projektov, IPoP

10.00
Prenova mestnega središča Velenja – Cankarjeva ulica (CTN)
Sabina Vranc, mestni marketing, Mestna občina Velenje

10.30
Razprava o mestnih središčih in zaključek

Zaželene so predhodne prijave preko te spletne strani ZMOS.
Okvir dogodka:
ZMOS podpira prizadevanja mestnih občin za proaktiven in trajnostni razvoj mestnih središč, ki se pogosto soočajo z izzivi kot so upad obiskovanja s strani prebivalcev, prazni poslovni prostori, degradirana območja in pomanjkanje zelenja. Na spletnem dogodku bomo naslovili te vidike. Predstavljena bo kampanja »Mesto, moj dom«, ki želi okrepiti aktivno vlogo prebivalcev pri soustvarjanju privlačnih mest, čemur bo sledila predstavitev aktivnosti za pripravo smernic za načrtovanje in upravljanje dreves v urbanem okolju. Zaključili bomo s konkretnim primerom, ki združuje tako sodelovanje s prebivalci in ponudniki kot tudi ozelenitev mestnega središča, in sicer CTN projektom MOV za prenovo Cankarjeve ulice. Po predstavitvah bo še priložnost za razpravo, izmenjavo informacij in podajo predlogov o prihodnjih aktivnostih ZMOS na temo revitalizacije mestnih središč.
K udeležbi so vabljeni vsi zainteresirani, predvsem pa Odbor za management mestnih središč, Odbor za urejanje prostora in varstvo okolja in pa zaposleni na mestnih upravah ter javnih podjetjih, ki se ukvarjajo z mestnim drevesnim fondom.

Projekt ActGreen - spletni dogodek: Sustainable ecosystems
2026-05-05 09:00 - 12:00 | po spletu
V okviru projekta “Active Cities – Green Cities” oziroma “Aktivna mesta – zelena mesta” (ActGreen), ki je sofinanciran iz Programa Državljani, enakost, pravice in vrednote (Citizens, Eqality, Rights, Values – CERV), bo 5. 5. 2026 ob 9.00 potekal spletni dogodek na temo trajnostnih ekosistemov, v organizaciji projektnega partnerja iz Cipra.
Na dogodku bo predstavljeno Okoljsko izobraževalno središče Akrotiri (Akrotiri Environmental Education Centre), ki je namenjeno ozaveščanju o naravi in varstvu okolja, zlasti na območju polotoka Akrotiri. Ponuja razstave, interaktivne programe in delavnice, ki obiskovalcem približajo bogato biotsko raznovrstnost tamkajšnjih mokrišč, ptic in drugih ekosistemov. Središče spodbuja trajnostni razvoj ter odgovoren odnos do narave skozi izobraževanje in raziskovanje.
Sledili bosta predstavitvi regeneracije območja “Lady’s Mile Beach”, projekta za izboljšanje upravljanja, dostopnosti in infrastrukture obalnega območja ter zaščite ekosistema, ter področja obnove narave, nato pa še razprava med udeleženci.
Zainteresirani se lahko prijavijo preko te povezave.

Predstavitev rezultatov CRP "Živa mesta"
2026-05-07 11:30 - 13:30 | po spletu
Izdelovalci CRP projekta Instrumenti za celovito prenovo in oživitev mestnih središč (na kratko CRP Živa mesta, V6-24029) skupaj s štirimi resornimi ministrstvi (MNVP, MK, MSP in MGTŠ), vabijo k predstavitvi gradiv in rezultatov ter k aktivni razpravi zainteresirane predstavnike občin.
Projekt se sicer zaključuje šele oktobra 2026, a zainteresirane deležnike želijo predhodno seznaniti z gradivi, ki nastajajo v okviru projekta.
Namen CRP projekta je nasloviti izzive praznjenja (demografija, dejavnosti), funkcijske preobrazbe, slabega fizičnega stanja, neizkoriščenosti in propadanja objektov kulturne dediščine idr., čemur smo priča v številnih mestnih središč širom Slovenije. Projekt je usmerjen v pripravo naborov ukrepov in instrumentov za njihovo celovito prenovo in oživitev, dodatno pa želijo opredeliti zaporedje in ključne korake procesa prenove. Pilotne aktivnosti projekta izvajajo v izbranih mestnih središčih Slovenije, najobsežnejše v Tržiču, kjer so potekale številne raziskovalne in participativne dejavnosti – anketo med prebivalci, anketo med ponudniki storitev, intervjuje, fokusne skupine, analize stanja idr. Na podlagi zbranih informacij so oblikovali Program prenove mestnega središča Tržiča.
Potrebna je predhodna prijava na https://forms.gle/2Bpvc8sJgfvDkScg7, prijavljeni bodo prejeli ZOOM povezavo.

Evropska konkurenčnost v praksi
2026-05-27 09:00 - 12:00 | GZS, Dimičeva 13, Ljubljana, 1000, Slovenia
Predstavništvo Evropske komisije v Sloveniji skupaj z Gospodarsko zbornico Slovenije organizira dogodek “Evropska konkurenčnost v praksi” v ključnem trenutku za povezovanje evropskih prioritet z nacionalnim razvojnim modelom, potekajo namreč pogajanja o naslednjem večletnem evropskem proračunu 2028-2034. Njegov sestavni del bo novi Evropski sklad za konkurenčnost s predlaganim proračunom v višini 450 milijard evrov v obdobju sedmih let. Konferenca bo med drugim predstavila zadnje predloge Evropske komisije na področju konkurenčnosti evropske industrije ter z njimi povezane priložnosti, ki jih evropske politike konkurenčnosti v praksi ponujajo podjetjem in ostalim deležnikom v Sloveniji.
Osrednji nagovor na dogodku z naslovom Evropska agenda konkurenčnosti bo imela gospa Kerstin Jorna, generalna direktorica Generalnega direktorata za notranji trg, industrijo, podjetništvo ter mala in srednja podjetja (DG GROW) Evropske komisije, ki bo na obisku v Sloveniji.
Nagovoru bo sledila okrogla miza o izkoriščanju potenciala Evropskega sklada za konkurenčnost za inovacije in industrijsko transformacijo Slovenije ter tri povezane vsebinske predstavitve.
Natančen program dogodka je objavljen na spletni strani dogodka.
Udeležba na dogodku je brezplačna, vendar je zaradi omejenega števila mest v dvorani obvezna predhodna prijava.
Vabimo vas k prijavi in se veselimo vaše udeležbe.

Polaganje temeljev – Občinske projektne naloge za trajnosten in vključujoč lokalni razvoj (satelitski dogodek NEB festivala)
2026-06-11 09:00 - 13:00 | Celjski dom, Krekov trg 3, Celje, 3000
Mestna občina Celje, Združenje mestnih občin Slovenije in Center za kreativnost v sklopu MAO vas vabimo, da si rezervirate termin za udeležbo na dogodku »Polaganje temeljev: Občinske projektne naloge za trajnosten in vključujoč lokalni razvoj«, ki bo 11. junija 2026 v Celju.
Strokovni dogodek bo namenjen pripravi kakovostnih projektnih in natečajnih nalog kot ključnega izhodišča za dobro načrtovane, izvedljive in trajnostne javne projekte. Dogodek bo povezal predstavnike občin, ministrstev, regionalnih razvojnih agencij, projektante, arhitekte, urbaniste in druge strokovnjake ter iskal odgovore na vprašanje kako lahko boljša projektna izhodišča prispevajo k jasnejšim ciljem, boljšemu vključevanju strok in uporabnikov, premišljeni participaciji ter kakovostnejšim rešitvam v prostoru. V ospredju bodo teme, ki so pomemben del Novega evropskega Bauhausa, med njimi načrtovanje sosesk in stanovanjska gradnja, urbana prenova in kakovost bivalnega okolja. Program bo vključeval predstavitev dobre prakse z Dunaja, strokovne prispevke in okroglo mizo.
Udeležbo prijavite na tej povezavi.
Podrobnejši napovednik si lahko ogledate tukaj. Dogodek bo organiziran kot satelitski dogodek Festivala Novega evropskega Bauhausa.
